b'\n_START_ARTICLE_\nVertugade\n_START_PARAGRAPH_\nVertugade, vertugadin eller vertugale er ulike typer historiske kvinneplagg i den europeiske overklassemoten p\xc3\xa5 1500- og 1600-tallet for \xc3\xa5 gi skj\xc3\xb8rt og kjoler st\xc3\xb8rre vidde. Opprinnelig var det krinolineliknende underskj\xc3\xb8rt av lerret eller filt som var avstivet i klokke-, t\xc3\xb8nne- eller traktform ved hjelp av ringer laget av vidje, metall eller fiskebein (hvalbarder). Seinere utviklet plaggene seg til vatterte hoftekranser, puter omkring livet og tilsvarende draktelementer.\n_START_SECTION_\nHistorikk\n_START_PARAGRAPH_\nVertugader oppstod i Spania sist p\xc3\xa5 1400-tallet som en f\xc3\xb8rste variant av seinere tiders krinoliner og spileskj\xc3\xb8rt. Omkring 1550 ble vertugaden traktformet og dannet sammen med korsettet den spanske renessansedrakten. Vertugade var i bruk i den europeiske damemoten fram til omkring 1625. Bruken fortsatte imidlertid ved det spanske hoffet der vertugaden ble flat foran og bak og sv\xc3\xa6rt bred. Denne draktskikken utviklet seg omkring midten av 1700-tallet til det franske fiskebeinsskj\xc3\xb8rtet panier.\n_START_SECTION_\nNavn\n_START_PARAGRAPH_\nBetegnelsen vertugade kommer av det spanske verdugado som betyr \xc2\xabskj\xc3\xb8rt stivet med vidje\xc2\xbb, et ord som er avledet av verdugo, \xc2\xabgr\xc3\xb8nn vidje\xc2\xbb, som igjen kommer fra det senlatinske viriducus. Vertugade uttales omtrent \xc2\xabv\xc3\xa6rtygad\xc2\xbb, vertugadin \xc2\xabv\xc3\xa6rtygadeng\xc2\xbb og vertugale \xc2\xabv\xc3\xa6rtygal\xc2\xbb. Plaggene ble p\xc3\xa5 dansk og eldre norsk ogs\xc3\xa5 omtalt som  fiskebensk\xc3\xb8rt eller bare klokke. _NEWLINE_Det spanske verdugado har gitt opphav til den tilsvarende engelske draktbetegnelsen farthingale.'